La Generalitat de Catalunya ha aprovat el document que fixa la visió de Catalunya sobre la Unió Europea.
El Pla Europa es posiciona sobre el pressupost de la Unió Europea que s'aplicarà en el període 2021-2027.
El debat sobre quin ha de ser el pressupost europeu a llarg termini, o el que és el mateix, el debat sobre el Marc financer pluriennal (MFP) per al període 2021-2027 és un dels temes que marca l'agenda de la UE en aquests moments i, probablement, fins ben entrat l'any 2020.
El Pla Europa planteja l'adopció d'un pressupost suficient que faci front als reptes europeus i globals.
En aquest context, proposa enfortir la cohesió social, econòmica i territorial a la UE per tal de reduir les desigualtats que encara hi existeixen.
També reconeix la necessitat d'impulsar una política alimentària comuna i modernitzar i simplificar la PAC, per adaptar-la al nou plantejament alimentari i a les especificitats de cada territori.
Per a Catalunya és fa també imprescindible descentralitzar i simplificar la gestió dels fons europeus amb l'objectiu de donar millor resposta a les especificitats i a les necessitats de cada territori i d'acord amb les competències legalment atribuïdes a cada nivell d'Administració.
Mantenir l'aposta estratègica per l'R+D+I, optimitzar els recursos en la gestió de la política migratòria i apostar per una dotació ambiciosa de la política exterior i de veïnatge de la UE, sobretot a la Mediterrània, són 3 qüestions clau que, segons el Llibre Blanc, haurien de ser prioritàries en el pressupost de la UE a partir de 2021.
El Pla Europa es va posar en marxa ara fa un any amb la voluntat d'afirmar la presència i la influència de Catalunya a Europa, i apropar la ciutadania al projecte europeu.
Després d'un procés participatiu obert a la societat civil perquè hi fes les seves aportacions, ara s'aprova el Llibre Blanc, que serà presentat aquest dijous al Palau de la Generalitat.
El Llibre Blanc del Pla Europa és l'expressió del compromís europeista de Catalunya.
El Pla parteix d'una visió indiscutiblement europeista, oberta al món, i alhora propera als ciutadans i defineix Europa com l'espai natural de veïnatge, geogràfic i cultural, de Catalunya.
Parteix de la base que totes les decisions i polítiques de la Unió Europea tenen conseqüències, directes o indirectes, sobre la ciutadania de Catalunya.
La idea principal és que les decisions a Europa no s'han de prendre només des dels governs, sinó que Europa és la seva gent, i per tant és la ciutadania qui ha de poder decidir.
El Llibre Blanc és el resultat de les aportacions del Govern de la Generalitat i de la societat civil, que fa del Pla Europa un pla de país.
Es fonamenta en cinc posicionaments principals: una Europa més democràtica, una Europa de les persones, amb un pressupost suficient per fer front als reptes que cap estat pot resoldre aïlladament, amb una aposta decidida pel veïnatge mediterrani i solidari i que promogui els Objectius de Desenvolupament Sostenible de Nacions Unides.
Per a l'Europa de les persones, el Pla recull enfortir la dimensió social de la Unió Europea dotant el pilar social de major pressupost i de legislació vinculant.
Amb l'aprovació del Llibre Blanc del Pla Europa, el Govern aposta per una Europa que prioritzi el benestar dels ciutadans i acosti les decisions polítiques a la ciutadania, més equilibrada i descentralitzada, on el principi de subsidiarietat s'apliqui de forma més efectiva.